DA Den Europæiske Unions Tidende C 107/1

AFGØRELSE 9/2006/GB

truffet af bestyrelsen for Det Europæiske Politiakademi vedrørende reglerne for udvælgelse af ansøgere til stillingen som direktør

(Vedtaget af bestyrelsen den 24. februar 2006)

(2006/C 107/01)

CEPOLS BESTYRELSE HAR —

under henvisning til Rådets afgørelse 2005/681/RIA af 20. september 2005 om oprettelse af Det Europæiske Politiakademi (Cepol) og om ophævelse af afgørelse 2000/820/RIA (1), særlig artikel 11, stk. 1, og

ud fra følgende betragtning:

Bestyrelsen for Det Europæiske Politiakademi har til opgave at fastlægge reglerne for udvælgelse af ansøgere til stillingen som direktør —

TRUFFET FØLGENDE AFGØRELSE:

Artikel 1

Udvælgelsen af ansøgere til stillingen som direktør for Det Europæiske Politiakademi (i det følgende benævnt »Cepol«) finder sted i overensstemmelse med denne afgørelse.

Artikel 2

1. Med henblik på denne afgørelse anses stillingen som direktør for Cepol som ledig:

— ni måneder inden direktørens embedsperiode udløber

— når bestyrelsen modtager en skriftlig afskedsbegæring fra direktøren

— når bestyrelsen træffer afgørelse om afskedigelse uden ansøgning, om fritagelse fra tjenesten i Cepols interesse eller om afskedigelse

— ni måneder inden den dato, hvor direktøren fylder 65 år

— ved direktørens død.

2. Bestyrelsen udarbejder et stillingsopslag for den ledige stilling med en detaljeret beskrivelse af stillingens karakter, herunder vederlag, de opgaver, der skal udføres, og de kvalifikationer og færdigheder samt den erfaring, der kræves.

Stillingsopslaget skal angive, at ansøgere skal indgive deres ansøgning skriftligt ledsaget af et curriculum vitae til formanden for bestyrelsen senest 60 dage efter datoen for offentliggørelse i Den Europæiske Unions Tidende af det i første afsnit nævnte stillingsopslag.

Artikel 3

1. Bestyrelsen sørger for, at stillingsopslaget, jf. artikel 2, stk. 2, offentliggøres i Den Europæiske Unions Tidende.

2. Cepol underretter kontaktpunkterne og Europa-Kommissionen om, at stillingen som direktør er ledig. Kontaktpunkterne underretter de relevante organer i deres medlemsstat om den ledige stilling. De kompetente nationale myndigheder er ansvarlige for, at relevante organer og alt relevant personale får kendskab til den ledige stilling.

3. Der tages hensyn til både interne og eksterne ansøgninger.

4. Cepol sender ansøgerne en bekræftelse af modtagelsen.

Artikel 4

1. Bestyrelsen nedsætter en udvælgelseskomité (i det følgende benævnt »komitéen«), der skal forberede bestyrelsens afgørelse.

2. Fire medlemsstater, som bestyrelsen udpeger hertil ved lodtrækning, og Kommissionen udpeger hver en repræsentant til at sidde i komitéen.

3. De efter stk. 2 udpegede medlemmer af komitéen sidder i komitéen, indtil udvælgelsesproceduren er afsluttet.

4. Hvis det viser sig, at et medlem af komitéen kender en af ansøgerne til stillingen personligt, deltager vedkommende ikke i udvælgelsesproceduren. I sådanne tilfælde foreslår den medlemsstat, som har udpeget medlemmet, bestyrelsen en afløser for den pågældende og udpeger en anden repræsentant som medlem af komitéen.

5. Komitéens sekretariatsfunktion varetages af Cepols sekretariat.

Artikel 5

1. På komitéens første møde udpeger medlemmerne af komitéen et af sine medlemmer som formand.

2. Komitéen kan anmode om bistand fra en eller flere bisiddere i udøvelsen af sine opgaver. En sådan anmodning forelægges formanden for bestyrelsen, der træffer afgørelse herom. Bisiddere får ikke status som medlemmer af komitéen.

3. Komitéens opgaver omfatter:

a) en første vurdering af ansøgerne under hensyn til deres faglige kvalifikationer, færdigheder og erfaring

b) samtaler med ansøgerne

c) rapportering til bestyrelsen.

Artikel 6

1. Når det skønnes nødvendigt, kan bestyrelsen beslutte at gennemføre en særlig vurderingsprocedure, som er relevant for den pågældende stilling. Bestyrelsen træffer afgørelse om de specifikke krav, der skal stilles.

Vurderingsproceduren gennemføres i så tilfælde af komitéen med henblik på at vurdere de særlige kvalifikationer og den særlige sagkundskab, som ansøgerne til den pågældende stilling har.

2. Komitéen indkalder alle ansøgere, hvis ansøgning kan godkendes, og som opfylder kravene i stillingsopslaget, til samtale for at vurdere de kvalifikationer og færdigheder samt den erfaring, der kræves af ansøgerne, og deres evne til at udføre de opgaver, der indgår i den stilling, der skal besættes. Samtalerne anvendes endvidere til at efterprøve ansøgernes kendskab til EU-institutionernes officielle sprog.

3. Såfremt komitéen skønner det nødvendigt, kan der afholdes endnu en samtalerunde for alle eller nogle af ansøgerne.

Artikel 7

Prøver og samtaler finder sted i Det Forenede Kongerige. Rejseudgifter og eventuelle underholds- og hoteludgifter godtgøres ansøgerne, medlemmerne af komitéen og bisidderne.

Artikel 8

Når samtalerne er afsluttet, udarbejder komitéen en behørigt begrundet rapport om de modtagne ansøgninger og den procedure, den har fulgt. Komitéens afgørelse træffes ved simpelt flertal. Rapporten sendes hurtigst muligt efter samtalerne til bestyrelsen sammen med curriculum vitae for de ansøgere, hvis ansøgning er godkendt, og som opfylder kravene i stillingsopslaget.

Artikel 9

1. På grundlag af rapporten fra komitéen og eventuelle yderligere oplysninger, som bestyrelsen måtte ønske at indhente fra komitéen, træffer bestyrelsen afgørelse om udnævnelse af direktøren for Cepol (2).

2. Bestyrelsen kan, såfremt den finder det nødvendigt, indkalde nogle af ansøgerne eller alle ansøgere til samtale, inden den træffer afgørelse. Hvis et medlem af bestyrelsen står på listen over ansøgere, må vedkommende ikke være til stede, når bestyrelsens afgørelse træffes.

Artikel 10

Medlemmer af komitéen, bisiddere samt medlemmer af bestyrelsen og involverede Cepol-medarbejdere pålægges den strengeste tavshedspligt med hensyn til ansøgerne og resultaterne af udvælgelsesproceduren.

Artikel 11

Såfremt direktørens embedsperiode kan forlænges i henhold til artikel 11, stk. 2, i afgørelse 2005/681/RIA, kan bestyrelsen beslutte at fravige proceduren i denne afgørelse og forlænge mandatet.

Beslutningen om at forlænge mandatet skal træffes senest ni måneder inden direktørens embedsperiodes ophør.

Artikel 12

Denne retsakt træder i kraft dagen efter, at den er godkendt af Rådet (3). Den offentliggøres i Den Europæiske Unions Tidende.

Udfærdiget i Wien, den 24. februar 2006 På bestyrelsens vegne János FEHÉRVÁRY Formand for bestyrelsen

(1) EUT L 256 af 1.10.2005, s. 63.

(2) Artikel 10, stk. 7, i Rådets afgørelse 2005/681/RIA af 20. september 2005 har følgende ordlyd:

»Medmindre andet er fastsat i denne afgørelse, træffes bestyrelsens afgørelser med et flertal på to tredjedele af medlemmernes stemmer.«

(3) Godkendt af Rådet den 27. april 2006.